**Anbefalt mal for arbeidstidsbestemmelser for**

**dansepedagoger i musikk- og kulturskolene.**

**MFO – musikernes fellesorganisasjon 2018**

Gjeldende arbeidstidsbestemmelser jfr Protokoll pr 1.5.2018 «V til protokoll, bokstav k) Musikk- og kulturskoler»:

*”Med mindre annet avtales lokalt, gjelder fram til 30. april 2020 som ett utgangspunkt en arbeidstid på musikk- og kulturskoler på 1 300 timer. I denne tiden ligger et undervisningsomfang på inntil 741 klokketimer.”*

**Årsverket:**

Arbeidstiden reguleres av HTA kap.1, § 4. Ved beregning av faktisk arbeidstid kommer ferie og helligdager til fradrag (minimum 1687,5 timer).

Musikk- og kulturskolen følger til vanlig grunnskolens arbeidsår.

Tilsettingsforhold regnes fra dato til dato, men likevel slik at et tilsettingsforhold som varer et skolehalvår regnes fra 01.08 til 31.12., henholdsvis 01.01 til 31.07. og et til­settingsforhold som varer et skoleår regnes fra 01.08 til 31.07, inklusive lovbestemtferiefritid.

*Kommentarer til årsverket*:

Det totale årsverk består av 1687,5 timer. 1300 timer av årsverket er arbeidsplanfestede timer. Av disse timene skal inntil 741 timer utgjøre årsrammen for undervisning/utøvende virksomhet. Av arbeidsplanfestede timer, dvs timer som arbeidsgiver har styringsrett over gjenstår inntil 559 timer. Arbeidstaker har 387,5 timer som ikke arbeidsgiver har styringsrett over, ofte kalt ubundne timer. Vi vil komme nærmere inn på hvilke elementer som bør ligge i arbeidsplanfestede og ubudne timer.

MFO anbefaler at man som hovedregel følger grunnskolens arbeidsår dvs 38 uker avsatt til undervisning og en uke avsatt til plandager og/eller kompetanseheving.

Dersom man lokalt ønsker å ha færre undervisningsuker, anbefaler vi at ekstra arbeidstid pr uke ikke tillegges ordinær undervisningstid, men at tiden forbeholdes ulike prosjekt. Vær oppmerksom på arbeidsmiljølovens § 10-4 om allminnelig arbeidstid.

**Årsramme for undervisning/utøvende virksomhet:**

Årsrammen for undervisning er på inntil 741 timer. MFO har bevisst satt inn ordet utøvende virksomhet fordi vi mener at en kulturskolelærer også bør ha noe utøvende virksomhet i sin stilling.

MFO anbefaler at årsrammen for undervisning reduseres der hvor partene er enige om at enkelte pedagoger har en byrdefull undervisningssituasjon.

For en dansepedagog vil MFO anbefale at årsrammen for undervisning reduseres til 570 timer pr år for en 100 % stilling. Dette av tre hovedgrunner:

1: En danselærer er mye mer utsatt for skader og kroniske belastningslidelser enn andre kulturskolelærere. Som dansepedagog er man helt avhengig av å bruke sin egen kropp som instrument når man underviser, og slitasjen på kroppen som instrument er svært stor. Danseren må derfor hver dag bruke mye tid på oppvarming, uttøyninger, egentrening og restitusjon, bare for å holde sitt eget instrument i orden. Med den alt for store belastningen dansepedagogene blir utsatt for i dag er sannsynligheten for skader og langvarig sykefravær alt for stor. Dette gir igjen negative effekter for elevene og kulturskolen, som må forholde seg til vikarer, hvis dette i det hele tatt kan skaffes.

2: En dansepedagog må i sin stilling forholde seg til langt flere elever enn andre lærere. Mens en instrumentallærer har fra en til fire/fem elever pr gruppe, er dansegruppene mye større, ofte mellom 10 og 20 elever pr time. Dette fører til mye mer planlegging, mye tid går med til å holde orden på og administrere så mange elever, og det er mange ganger så mange foresatte å holde kontakt med.

3: Det finnes ikke undervisningsmateriale for dansepedagogikk i kulturskolen, dette må danselæreren selv utvikle for hver gruppe elever. Det må utarbeides koreografi, velges og kjøpes inn relevant musikk, designe og lages kostymer og antrekk, planlegges scenografi og lage kulisser, ordne med lys og lydanlegg til forestillinger og kjøpes inn utstyr. Forestillingene må planlegges spesielt for hver enkelt gruppe, med samarbeid mellom gruppene må fellesprøver planlegges og tilrettelegges, nye timeplaner utarbeides og foresatte kontaktes igjen.

**Utøvende virksomhet:**

Med utøvende virksomhet menes primært rene lærerfremføringer, forestillinger mv hvor man ikke opptrer sammen med elever.

**Arbeidsplaner:**

Det skal utarbeides arbeidsplaner dersom arbeidstakeren arbeider på ulike timer av døgnet. Endringer i arbeidsplanen kan foretas med 2 ukers varsel jfr. Arbeidsmiljølovens § 10-3. Dette er spesielt viktig i forbindelse med planlegging og gjennomføring av prosjekter m m.

**Definisjoner/begreper i arbeidsplanfestet tid utenom tid avsatt til undervisning:**

I tillegg til selve undervisningen består lærerens arbeid av undervisningsrelaterte arbeidsoppgaver som kollegialt samarbeid, individuelt arbeid, kompetanseutvikling og samarbeid med foresatte og andre instanser utenfor musikk- og kulturskolen (som for eksempel det frivillige kulturlivet). Nedenfor har vi forsøkt å ramse opp noen av de arbeidsoppgavene pedagogene har i tillegg til rene undervisningstimer:

For- og etterarbeid:

For- og etterarbeid knyttet til undervisningsrelaterte oppgaver og for- og etterarbeid knyttet til forestillinger mv.

Reisetid:
Reise mellom undervisningssteder/arbeidssteder. Oppmøtested defineres.

Rigging/rydding:

Praktisk, fysisk tilrettelegging av undervisningsrom.

Praktisk, fysisk tilrettelegging i forbindelse med opptredener og forestillinger.

Møter:

Personalmøter, teammøter, foreldremøter

Medarbeidersamtale

Elev/foreldresamtale

Plandager:

Dager avsatt til undervisningsrelatert arbeid, samarbeid som strekker seg over tilnærmet hele dager.

Kompetanseheving:

Kurs- og kompetansehevingstiltak initiert av arbeidsgiver.

Egenøving/egenutvikling:

Tid pedagogen har til å vedlikeholde sine ferdigheter og holde seg faglig oppdatert.

**Begreper/definisjoner i ubunden tid:**

For- og etterarbeid:

For- og etterarbeid knyttet til undervisningsrelaterte oppgaver og for- og etterarbeid knyttet til forestillinger mv.

Kompetanseheving:

Kurs- og kompetansehevingstiltak initiert av arbeidstaker

Egenøving/egenutvikling:

Tid pedagogen har til å vedlikeholde sine ferdigheter og holde seg faglig oppdatert.